
                                     RAPORT

asupra propunerii legislative  pentru modificarea  şi completarea 

Legii nr.290 din 24 iunie 2004 privind cazierul judiciar

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă  pentru modificarea  şi completarea Legii nr.290din 24 iunie 2004 privind cazierul judiciar, trimisă cu  nr. Pl-x 125  din 12 martie  2007  şi  înregistrată cu nr. 263 din 13 martie 2007.

             Propunerea legislativă a fost iniţiată de domnul deputat Gabriel Sandu.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă cameră sesizată, a respins această propunere legislativă în şedinţa din 6 martie 2007.
Consiliul Legislativ a avizat favorabil  propunerea legislativă, cu unele observaţi şi propuneri, conform avizului nr.1410 din 23.10.2006.
            Guvernul, prin punctul său de vedere, transmis cu adresa nr.3479 din 15.11.
2006, nu susţine adoptarea acestei iniţiative legislative.

            Comisia pentru administraţie publică, amenajarea teritoriului şi echilibru   ecologic a transmis avizul negativ cu nr.26/1484 din 20.03.2007.
            Comisia pentru apărare, ordine publică şi siguranţă naţională a avizat
 negativ propunerea legislativă, cu avizul nr. 32/168/20.03.2007.
               Propunerea legislativă are ca obiect de reglementare modificarea Legii nr.290/2004 privind cazierul judiciar, vizând creşterea operativităţii în soluţionarea cererilor prin care se solicită eliberarea certificatul de cazier judiciar. Potrivit reglementării propuse, cererea se poate adresa oricărei unităţi de poliţie, nu numai aceleia în a cărei rază administrativ-teritorială s-a născut solicitantul  şi cazierul judiciar se va elibera pe loc. Totodată se propune introducerea unei noi reglementări potrivit căreia cererea de rectificare a unor date înscrise în cazierul judiciar poate fi adresată oricărei unităţi de poliţie, nu numai aceleia care a emis certificatul.
                În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului, avizul Consiliului Legislativ şi avizele trimise de Comisiile sesizate cu avizarea acestei propuneri legislative, în şedinţa din  11 aprilie  2007.
                La dezbateri au fost prezenţi 16 deputaţi, din totalul de 27 membrii ai Comisiei. 
                În urma dezbaterilor, membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative  pentru modificarea  şi completarea Legii nr.290din 24 iunie 2004 privind cazierul judiciar, întrucât implementarea aplicaţiei informatice de cazier judiciar şi trecerea acesteia în faza de exploatare, necesită un volum mare de muncă şi eforturi financiare considerabile. Pe de altă parte, fundamentarea procesului de centralizare a datelor referitoare la cazierul judiciar al unei persoane pe criterii alternative locului de naştere, ar genera disfuncţionalităţi în cadrul acestuia, locul de naştere reprezentând un element de stabilitate pentru centralizarea tuturor datelor referitoare la cazierul judiciar. 
                 În raport cu obiectul şi conţinutul reglementării, proiectul de lege face parte din categoria legilor ordinare.

